b"\n_START_ARTICLE_\nVolta d'aresta\n_START_PARAGRAPH_\nLa volta d'aresta o per aresta \xc3\xa9s la formada per la intersecci\xc3\xb3 de dues voltes de can\xc3\xb3 iguals i que es creuen perpendicularment. Les l\xc3\xadnies d'intersecci\xc3\xb3 o arestes s\xc3\xb3n arcs d'el\xc2\xb7lipse que es troben en el v\xc3\xa8rtex superior. Suposada la igualtat de les voltes assecants, l'espai que cobreix una volta d'aresta \xc3\xa9s un quadrat perfecte. Es forma sobre la base d'un arc de mig punt, a difer\xc3\xa8ncia de la volta de creueria, formada per arcs apuntats._NEWLINE_La seva utilitzaci\xc3\xb3 no sols s'est\xc3\xa9n per la seva f\xc3\xa0cil construcci\xc3\xb3 amb cintres, sin\xc3\xb3 perqu\xc3\xa8 permet distribuir les forces que fan les cobertes cap als murs exteriors amb gran facilitat. _NEWLINE_Els enginyers i arquitectes romans la van estendre per l'Imperi Rom\xc3\xa0 utilitzant-la com a alternativa als sistemes amb llinda i les cobertes planes per a espais petits. Les instal\xc2\xb7lacions importants, com els banys romans, van ser sovint cobertes amb enormes voltes d'aresta, com s\xc3\xb3n els casos de les Termes de Diocleci\xc3\xa0 a Rom\xc3\xa0, constru\xc3\xafdes entre 298 i 305 o les Termes de Cluny a Par\xc3\xads._NEWLINE_Durant l'edat mitjana  es va continuar utilitzant, per la seva f\xc3\xa0cil construcci\xc3\xb3, i es converteix en un dels sistemes de cobrici\xc3\xb3 m\xc3\xa9s estesos de l'art rom\xc3\xa0nic. El primer exemple de vola d'aresta estructurada es troba a l'esgl\xc3\xa9sia arquet\xc3\xadpica del primer rom\xc3\xa0nic, anomenat rom\xc3\xa0nic llombard, la bas\xc3\xadlica de Sant Ambr\xc3\xb2s a Mil\xc3\xa0 dels anys 1088-1099._NEWLINE_Excepte notables excepcions (com ara Santa Magdalena de Vezelay, en el cam\xc3\xad franc\xc3\xa8s de Sant Jaume), el seu desenvolupament se circumscriu a les naus laterals i a les cobertes de la tribuna. Les grans esgl\xc3\xa9sies de pelegrinatge a Santiago com la de Santa Fe de Conques, Sant Mart\xc3\xad de Tours, Sant Serni de Tolosa o la mateixa esgl\xc3\xa9sia catedral de Santiago de Compostel\xc2\xb7la s\xc3\xb3n excel\xc2\xb7lents exemples del seu desenvolupament t\xc3\xa8cnic._NEWLINE_Abandonada per la volta de creueria en el g\xc3\xb2tic, es recupera amb nova for\xc3\xa7a i empenta en el Renaixement, sobretot en el Quattrocento itali\xc3\xa0, en qu\xc3\xa8 Brunelleschi \xc3\xa9s ferm defensor de les seves possibilitats constructives i decoratives. El barroc la compatibilitza amb altres cobriments fins que la modernitat i les seves noves solucions arquitect\xc3\xb2niques la releguen al car\xc3\xa0cter de soluci\xc3\xb3 artesanal tradicional."